პრჟიბისლავი

პრჟიბისლავი () — ქალაქი ჩეხეთის რესპუბლიკის ვისოჩინის მხარეში,  ჰავლიჩკუვ-ბროდის რაიონში მდებარეობს. ქალაქის ისტორიული ცენტრი კარგად არის შემონახული და ჩეხეთის კულტურული ძეგლის სტატუსი აქვს.

ადმინისტრაციული დაყოფა
პრჟიბისლავის მუნიციპალიტეტი 8 ადმინისტრაციული ერთეულისგან შედგება:

პრჟიბისლავი
ჩესკა-იაბლონა
დობრა
დოლნი-იაბლონა
ჰრჟიშტე
პორჟიჩი
რონოვ-ნად-საზავოუ
უტინი

გეოგრაფია
პრჟიბისლავი ქალაქ ჰავლიჩკუვ-ბროდიდან აღმოსავლეთით, დაახლოებით 11 კილომეტრში მდებარეობს, ხოლო იიჰლავადან 21 კილომეტრითაა დაშორებული. მუნიციპალიტეტის ტერიტორია ზემო საზავის ბორცვებზეა, მის ტერიტორიაზე მდებარე ყველაზე მაღალი წერტილის სიმაღლე 592 მეტრია ზღვის დონიდან. პრჟიბისლავი მდინარე საზავის მარჯვენა სანაპიროზეა გაშენებული. მუნიციპალიტეტის ტერიტორიაზე რამდენიმე სათევზაო ტბორია, რომლებსაც წყლით მდინარე საზავა კვებავს.

პრჟიბისლავში ნოტიო კონტინენტური კლიმატია, იცის გრილი ზაფხული და ცივი ზამთარი. ქალაქის საშუალო წლიური ტემპერატურაა 11,9°C, ხოლო ნალექების წლიური რაოდენობა 669 მილიმეტრი.

ისტორია
ისტორიულ წყაროებში პრჟიბისლავი პირველად 1257 წელს არის მოხსენიებული. ჰუსიტურ ომებამდე ის სამთო მოპოვების პატარა ქალაქი იყო, ომების დასრულების შემდეგ ეს ტრადიცია კვლავ გაგრძელდა. ომის პერიოდში პრჟიბისლავი ჰუსიტების სამხედრო ბაზა იყო, ის არაერთხელ დაზიანდა ომისა და ხანძრების გამო. ქალაქში ყველაზე დიდი ხანძარი 1767 წელს გაჩნდა, რამაც არაერთი ისტორიული ნაგებობა გაანადგურა.

ღირსშესანიშნაობები
ქალაქის უძველესი ნაგებობა 1497 წლის გოტიკური სტილის კოშკია. კოშკის გვერდით მდებარეობს წმინდა იოანე ნათლისმცემლის შობის ეკლესია, რომელიც ბაროკოს სტილში 1753 წელს აშენდა.

პრჟიბისლავის ციხესიმაგრე 1560 წელს დიდგვაროვანმა ზახარიაშ ჰრადეცელმა ააგო. ციხესიმაგრეში ორი ეზოა. ძველი ეზო ტოსკანური სტილის სვეტებით არის გამორჩეული. დღეს ციხესიმაგრეში მეხანძრეთა მუზეუმია განთავსებული.

ქალაქის პარკში ბოჰუმილ კაფკას მიერ 1935 წელს შექმნილი იან ჟიჟკას ცხენოსანი ქანდაკება დგას. ეს პრაღაში ვიტკოვის ეროვნულ მონუმენტზე მდგარი დიდი ძეგლის პატარა მოდელია.

ცნობილი ადამიანები
იან ოტო (1841–1916) — გამომცემელი
იოზეფ რაინსბერგი (1844–1930) — ფიზიკოსი
იან ფილიპი (1911–1971) — სასულიერო პირი და მწერალი
იან ბეხინე (1920–1973) — ენტომოლოგი
იარომირ მალეკი (1943–2023) — ეგვიპტოლოგი
ჰანა ორგონიკოვა (1946–2014) — პოლიტიკოსი

დაძმობილებული ქალაქები
 მოკ-ენ-მიდელაარი, ნიდერლანდები
 სლიაჩი, სლოვაკეთი

 ფოტოგალერეა 

</center>
რესურსები ინტერნეტში

სქოლიო

კატეგორია:ვისოჩინის მხარის ქალაქები